
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 4 iulie 2011

Pl-x 464/2011


AVIZ

asupra

propunerii legislative privind modificarea Legii nr.263/2010 privind sistemul unitar de pensii publice

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea Legii nr.263/2010 privind sistemul unitar de pensii publice, trimisă cu adresa nr. Pl-x 464 din 27 iunie 2011, înregistrată cu nr.31/717 din 29 iunie 2011.
Propunerea legislativă a fost respinsă de Senat în şedinţa din 22 iunie 2011, în calitate de primă Cameră sesizată.

Camera Deputaţilor este Cameră decizională, în conformitate cu dispoziţiile art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare. 
Propunerea legislativă are ca obiect de reglementare modificarea Legii nr.263/2010 privind sistemul unitar de pensii publice, cu modificările şi completările ulterioare, astfel încât prin atingerea vârstei de 63 de ani la femei, şi un stagiu complet de cotizare de 33 de ani, să ia naştere dreptul acestora la pensie pentru limită de vârstă.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 4 iulie 2011.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.1010 din 29 aprilie 2011, conform căruia Guvernul nu susţine adoptarea iniţiativei legislative, avizul negativ al Consiliului Economic şi Social, transmis cu adresa nr.852 din 25 martie 2011 şi avizul favorabil, cu observaţii şi propuneri al Consiliului Legislativ, aviz cu nr.326 din 21 martie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât potrivit prevederilor Legii nr.263/2011, intrată în vigoare la data de 1 ianuarie 2011, abia în anul 2030 se va finaliza procesul de eşalonare a vârstei standard de pensionare, respectiv 63 de ani pentru femei. Reglementarea unor stagii complete de cotizare diferite pentru cele două categorii de asiguraţi (femei şi bărbaţi) ar conduce la diferenţierea punctajelor medii anuale, şi, pe cale de consecinţă, s-ar crea diferenţe la cuantumuri de pensii. Egalizarea stagiului complet de cotizare a fost o cerinţă pentru a asigura egalitatea de tratament între bărbaţi şi femei, inclusiv din punct de vedere al formulei de calcul a pensiei. Problema constituţionalităţii art.53 alin.(3) din Legea nr.263/2010 referitoare la durata stagiului de cotizare a fost soluţionată de Curtea Constituţională prin Decizia nr.1612/2010, cu ocazia controlului a priori de constituţionalitate asupra acestei legi, Curtea reţinând că reglementarea prevăzută la art.53 alin.(3) din Legea nr.263/2010: “este rezonabilă, având în vedere că persoana fizică dobândeşte capacitatea de muncă la vârsta de 16 ani (art.13 alin.(1) din Codul muncii), iar, în anumite condiţii, încadrarea în muncă se poate face încă de la 15 ani (art.13 alin.(2) din Codul muncii)”. 
În raport de obiectul şi conţinutul reglementării, iniţiativa legislativă face parte din categoria legilor organice, conform art.73 lit. p) din Constituţia României, republicată.
                             PREŞEDINTE,                          
            SECRETAR,

                               Daniel Buda                                    Gabriel Andronache

Consilier parlamentar,

Rodica Penescu

